Eskom vra nou nog groter tariefverhogingCalib Cassim, Eskom se finansiële hoof. Foto: Armand Hough/ANA Eskom het bevestig dat hy sy aansoek vir tariefverhogings oor die volgende drie jaar verhoog het weens sy kragverkope wat na verwagting laer gaan wees. Khulu Pasiwe, woordvoerder van Eskom, het aan African News Agency (ANA) bevestig Eskom het sy “aansoek vir die eerste jaar van die multi-jaar-aansoek met ongeveer 2% aangepas”. Eskom vra dus nou ŉ verhoging van 17,1% in die eerste jaar, 15,4% in die tweede jaar en 15,5% in die derde jaar. “Eskom het ŉ beroep gedoen dat sy bedryfsvereistes wat die reguleerder se omsigtigheidstoets moet slaag, vergoed word deur die regulerende proses om dit tegnies en finansieel te herstel,” het Pasiwe gesê. “Die boodskap is by die Nasionale Energiereguleerder (Nersa) se openbare verhore gedeel en Eskom het ook bevestig dat die inkomstevereiste onveranderd gebly het, hoewel laer verkope verwag word.” Calib Casim, Eskom se finansiële hoof, het gesê die maatskappy se tussentydse resultate vir die tydperk geëindig September 2018 het die kragvoorsiener se status as aanduiding van finansiële nood bevestig. “Ons verwag ŉ netto verlies van sowat R20 miljard teen die finansiële jaareinde en dit is duidelik dat Eskom nie alleen die finansiële en operasionele volhoubaarheidsuitdagings kan oplos wat hom in die gesig staar nie ondanks die feit dat ons stygings in bedryfskoste rondom inflasievlakke behou het. Die verliessituasie sal die volgende paar jaar voortduur selfs met die verhogings waarvoor aansoek gedoen is.” Casim het gesê Nersa moet besluit of die verbruiker aanspreeklik is vir doeltreffende koste, met verwysing na ontledings wat daarop dui dat histories elektrisiteitspryse in Suid-Afrika op ŉ subsidie vir sy kliënte neergekom het. Daar is sterk teenkanting teen Eskom se aansoek vir tariefverhogings van die private sektor, drukgroepe en opposisiepartye. Mpumelelo Mnyani, Eskom se senior bestuurder vir verkope-vooruitskatting, het gesê die verkoopsvolume-aanpassing was net een van verskeie faktore wat die maatskappy genoop het om ŉ groter tariefverhoging vir die komende jaar te versoek. “Ons het ons verkoopsvoorspelling hersien en moedig Nersa aan om ŉ verifikasieproses op die nuwe syfers te doen. Ons versoek Nersa verder om Eskom toe te laat om hierdie syfers jaarliks te hersien op grond van die jongste beskikbare projeksies.” Eskom se standpunt is dat ŉ groter tariefverhoging wel ŉ negatiewe uitwerking op verskeie sektore van die ekonomie sal hê, maar die oplossing hiervoor is programme om kliënte te help “in plaas daarvan om die prys van elektrisiteit kunsmatig laer te hou wat Eskom sal weerhou van die vermoë om beleggings te finansier en instandhouding te doen wat nodig is om voldoende elektrisiteitsvoorsiening vir kliënte te verseker”.